KLASA: 034-05/24-01/91

URBROJ: 711-02-01/07-2024-04

Zagreb, 12. kolovoza 2024.

**ANAMARIJA SALOPEK**

**Ravnateljica Ljekarne Krapinsko-zagorske županije**

**Predmet: mišljenje na zahtjev obveznice Anamarije Salopek**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 14. lipnja 2024. zaprimilo zahtjev za mišljenjem koji je podnijela obveznica Anamarija Salopek, ravnateljica Ljekarne Krapinsko-zagorske županije.

Obveznica u zahtjevu navodi da joj je, kao ravnateljici Ljekarne Krapinsko-zagorske županije, čiji je osnivač jedinica regionalne samouprave, odnosno kao obveznici Zakona o sprječavanju sukoba interesa, zabranjeno primiti dodatnu naknadu za poslove obnašanja javnih dužnosti sukladno članku 7. točki d) tog Zakona. Međutim, osim dužnosti ravnatelja ustanove, obveznica obavlja i poslove magistra farmacije, ovisno o potrebama organizacije posla. Stoga obveznica traži mišljenje ima li pravo na primanje dodatne naknade poput regresa za godišnji odmor, božićnice i slično. Obveznica je u prilogu zahtjeva za mišljenjem dostavila Ugovor o radu za radno mjesto magistra farmacije, Dodatak I Ugovora o radu za obavljanje poslova ravnateljice ustanove te mišljenje Povjerenstva dano u vezi navedene problematike prethodnici obveznice.

Povodom navedenog zahtjeva obveznice, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), na 57. sjednici održanoj 12. kolovoza 2024. obveznici daje mišljenje kako slijedi.

Člankom 8. stavkom 3. ZSSI-a propisano je da su obveznici, u slučaju dvojbe predstavlja li neko ponašanje povredu odredaba toga Zakona o sukobu interesa ili drugog zabranjenog ili propisanog ponašanja predviđenih tim Zakonom, dužni zatražiti mišljenje Povjerenstva.

Člankom 3. stavkom 1. podstavkom 65. ZSSI-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu ZSSI-a.

Povjerenstvo je uvidom u Registar obveznika koji ustrojava, utvrdilo da Anamarija Salopek od 31. prosinca 2023. obnaša dužnost ravnateljice Ljekarne Krapinsko-zagorske županije, dok je iz sudskog registra Trgovačkog suda u Zagrebu utvrđeno da je osnivač navedene ustanove Krapinsko-zagorska županija kao jedinica područne (regionalne) samouprave, slijedom čega je obveznica dužna postupati sukladno odredbama ZSSI-a. Uvidom u Registar imovinskih kartica koji također ustrojava Povjerenstvo, utvrđeno je da Anamarija Salopek navedenu dužnost ravnateljice obnaša profesionalno.

Radi davanja potpunog mišljenja, Povjerenstvo je dopisom od 19. lipnja 2024. od Ljekarne Krapinsko-zagorske županije zatražilo dostavu ugovora o radu s eventualnim aneksima koji su do 31. prosinca 2023. sklopljeni s navedenom ustanovom kao poslodavcem i Anamarijom Salopek kao radnicom za radno mjesto magistra farmacije u toj ustanovi, zatim Odluku o opozivu i imenovanju ravnateljice predmetne ustanove broj: 01-383 od 21. listopada 2023., kao i Pravilnik o organizaciji i sistematizaciji radnih mjesta u ustanovi Ljekarna Krapinsko-zagorske županije.

Iz dostavljenog Ugovora o radu broj: 01-251 od 1. kolovoza 2022. utvrđeno je da je isti zaključen između Anamarije Salopek kao radnice i ustanove Ljekarna Krapinsko-zagorske županije kao poslodavca, a kojim je Ugovorom zasnovan radni odnos radnice kod poslodavca na neodređeno vrijeme na radnom mjestu magistra farmacije (ugovorni zdravstveni djelatnik) počevši od 1. kolovoza 2022.

Iz dostavljene Odluke Upravnog vijeća Ljekarne Krapinsko-zagorske županije o opozivu i imenovanju ravnateljice Ljekarne Krapinsko-zagorske županije broj: 01-383 od 21. listopada 2023. utvrđeno je da je s danom 31. prosinca 2023. Dubravka Frinčić opozvana s dužnosti ravnateljice navedene ustanove, a da je s istim danom na mandat od četiri godine na navedenu dužnost imenovana Anamarija Salopek. Istom Odlukom je Ivana Novosel, predsjednica Upravnog vijeća navedene ustanove, ovlaštena da s novoimenovanom ravnateljicom sklopi Dodatak Ugovoru o radu za obavljanje poslova ravnatelja na navedeno mandatno razdoblje.

Stoga je između ustanove Ljekarna Krapinsko-zagorske županije kao poslodavca i Anamarije Salopek kao radnice dana 31. ožujka 2024. zaključen novi Ugovor o radu na neodređeno vrijeme broj: 01-196/2024 za obavljanje poslova radnog mjesta magistar farmacije (ugovorni zdravstveni djelatnik), čime su prestali važiti svi raniji ugovori i dodaci istih zaključeni između tog poslodavca i radnice. Istoga dana pod brojem: 01-230/2024 je između Upravnog vijeća predmetne ustanove kao poslodavca i Anamarije Salopek kao radnice zaključen i Dodatak I predmetnog Ugovora o radu za obavljanje poslova ravnateljice Ljekarne Krapinsko-zagorske županije, a kojim je ugovoreno da će obveznica, pored poslova ravnateljice, obavljati i poslove magistra farmacije sukladno osnovom Ugovoru o radu od 31. ožujka 2024., a prema potrebi poslodavca, kao i da će ravnateljica, u slučaju razrješenja dužnosti ravnateljice, odnosno po isteku mandata, nastaviti raditi temeljem Ugovora o radu na neodređeno vrijeme za obavljanje poslova magistra farmacije – ugovornog zdravstvenog djelatnika u ustanovi Ljekarna Krapinsko-zagorske županije. Što se tiče ugovorene plaće, određeno je da će se radnici isplaćivati plaća koja se sastoji od osnovne plaće i dodataka na osnovnu plaću utvrđenih Zakonom o plaćama u državnoj i javnim službama te ostalih primitaka u skladu s tim Zakonom i općim propisom o radu te važećim pravilnicima koji se primjenjuju na ravnateljicu, odnosno u skladu s kolektivnim ugovorom koji se primjenjuje na radnike poslodavca.

Člankom 5. stavkom 1. točkom 2. ZSSI-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi poslovni broj: Usž-4335/19-3 od 14. listopada 2021. tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11), već primitcima dodatnih naknada za poslove obnašanja javnih dužnosti.

Dana 31. siječnja 2022. Povjerenstvo je donijelo Smjernicu broj 711-I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe ZSSI-a, koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/11, slijedom čega se obrazloženje iz navedene presude u cijelosti primjenjuje na obveznike iz članka 3. ZSSI-a.

Stoga, ravnatelj zdravstvene ustanove koji prima plaću, ne može uz plaću za obnašanje navedene javne dužnosti primati i regres, božićnicu, jubilarnu nagradu, dar u prigodi dana Svetog Nikole, kao ni ostale neoporezive nagrade jer bi isto predstavljalo primitak dodatne naknade za poslove obnašanja navedene javne dužnosti, što je obveznicima zabranjeno člankom 7. točkom d) ZSSI-a.

Međutim, u slučaju kada obveznik uz dužnost ravnatelja zdravstvene ustanove povremeno obavlja i druge poslove u ustanovi regulirane ugovorom o radu ili aneksom tog ugovora, u tom bi svojstvu isti stekao pravo na primitke regresa, božićnice i slično, odnosno mogao bi temeljem obavljanja tog posla primiti navedene naknade, jer u tom slučaju iste ne bi bile primljene povodom obnašanja dužnosti ravnatelja zdravstvene ustanove, već povodom obavljanja druge djelatnosti, slijedom čega se ne bi radilo o dodatnoj naknadi za poslove obnašanja dužnosti ravnatelja.

U konkretnom slučaju, a kako je gore utvrđeno, obveznica uz obnašanje dužnosti ravnateljice zdravstvene ustanove čiji je osnivač jedinica regionalne samouprave obavlja i poslove magistra farmacije sukladno Ugovoru o radu i njegovom Dodatku I, slijedom čega ista temeljem obavljanja tih poslova ima pravo na sve naknade koje primaju i drugi zaposlenici navedene ustanove, a na koje pravo ne bi imala da obnaša samo dužnost ravnateljice Ljekarne Krapinsko-zagorske županije.

Povjerenstvo ukazuje obveznici kako je člankom 17. stavkom 2. ZSSI-a propisano da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti. Stoga obveznica, uz profesionalno obnašanje dužnosti ravnateljice ustanove Ljekarna Krapinsko-zagorske županije, može povremeno obavljati i poslove magistre farmacije, i to u najdužem trajanju od ukupno 8 do 10 sati tjedno.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznica Anamarija Salopek, elektroničkom poštom
2. Objava na internetskoj stranici Povjerenstva
3. Pismohrana